**Fazuľa obyčajná** alebo **fazuľa záhradná** (*Phaseolus vulgaris*) je bylinná jednoročná strukovina pestovaná na celom svete pre svoje jedlé suché semeno alebo nezrelé plody (bežne označované ako fazuľa). Medzi hlavné produkty tejto rastliny patria sušené fazule (semená zbierané v úplnej zrelosti), fazuľové (zelené) struky (jemné struky so zníženým obsahom vlákniny zozbierané pred fázou vývoja semien) a fazuľové struky (semená zozbierané vo fyziologickej zrelosti). Jej listy sa tiež občas používajú ako zelenina a slama ako krmivo. Spolu s ostatnými druhmi rodu fazuľa (*Phaseolus*) sa klasifikuje ako súčasť čeľade bôbovité (*Fabaceae*). Zo všetkých fazúľ je jej pestovanie najviac rozšírené. Získava potrebný dusík, prostredníctvom asociácie s dusíkatými baktériami rodu *Rhizobium*, ktoré fixujú dusík v pôde.

Fazuľa obyčajná je veľmi variabilný druh, ktorý má dlhú históriu kultivácie. Všetci divokí členovia tohto druhu sú popínavé rastliny, ale mnoho kultivarov je klasifikovaných ako tyčkový alebo trpasličí v závislosti od štýlu ich rastu. Fazuľa sa pestuje na všetkých kontinentoch okrem Antarktídy. V roku 2016 sa na celom svete vypestovalo 27 miliónov ton sušenej fazule a 24 miliónov ton zelenej fazule. V roku 2016 bolo Mjanmarsko najväčším producentom sušených fazúľ, zatiaľ čo Čína vyprodukovala 79 % svetovej produkcie zelených fazúľ. Po sóji je to druhá najvýznamnejšia strukovina a je významnou potravinou v Afrike, Indii a Latinskej Amerike.

Divoká forma *P. vulgaris* je pôvodom z Ameriky. Domestikovala sa v období 6000 rokov pred Kr. alebo skôr. Pôvodne sa verilo, že bola domestikovaná samostatne v Mezoamerike a v južnom regióne Ánd, čím získala domestikovaná fazuľa dva genofondy. Nedávne genetické analýzy však ukazujú, že bola najprv domestikovaná v Mezoamerike a rozšírila sa na juh, pravdepodobne spolu s tekvicou a kukuricou. Tieto tri mezoamerické plodiny tvoria pestovateľskú skupinu „tri sestry", ktorá je súčasťou pôvodného severoamerického poľnohospodárstva.

Existuje veľa kultivarov (viac ako 600 kultivarov pre sušené fazule) a plody sa líšia vo veľkosti, farbe a tvare. Fazuľa má vysoký obsah bielkovín, nestráviteľných škrobov, vlákniny, peptidov a bioaktívnych zložiek. Ďalej obsahuje vitamíny (kyselina listová a ďalšie vitamíny B), minerály (Ca, Fe, Cu, Zn, P, K, Mg) a nenasýtené mastné kyseliny (linolénová, linolová a kyselina olejová). Má nízky obsah tuku, sodíka a cholesterolu. Zrelé surové semená fazuľe sú jedovaté pre obsah lektínov a ďalších látok.

Galéria
-------

* 
* 
* 
*

Referencie
----------

1. ↑  IUCN Red list 2017.2. Prístup 10. septembra 2022
2. ↑   *Udaje pre: Phaseolus vulgaris* [online]. ibot.sav.sk, [cit. 2019-10-01]. Dostupné online.
3. ↑  Slovník súčasného slovenského jazyka A – G, H – L, M – N z r. 2006, 2011, 2015.
4. 1 2 3  SIDDIQ, Muhammad; UEBERSAX, Mark A.. *Dry Beans and Pulses (Production, Processing and Nutrition)*. [s.l.] : John Wiley & Sons, 2012. 408 s. ISBN 978-1-118-44828-1.
5. ↑  Phillips, R.; Rix, M.. *Vegetables*. New York : Random House, 1993. Dostupné online. ISBN 9780679750246.
6. ↑   *Green bean production in 2016, Crops/Regions/World list/Production Quantity (pick lists)* [online]. UN Food and Agriculture Organization, Corporate Statistical Database (FAOSTAT), 2017, [cit. 2018-09-27]. Dostupné online.
7. ↑  ALBALA, Ken. *Beans (A History)*. [s.l.] : Berg, 2007. 261 s. ISBN 978-1-84520-430-3.
8. ↑  Paul Gepts. Origin and evolution of common bean: past events and recent trends. *HortScience*, December 1998, s. 1124–1130. Dostupné online. DOI: 10.21273/HORTSCI.33.7.1124.
9. ↑  LANDON, Amanda J.. *The "How" of the Three Sisters: The Origins of Agriculture in Mesoamerica and the Human Niche* [online]. Nebraska Anthropologist, [cit. 2019-10-01]. Dostupné online. (po anglicky)
10. ↑   *Dítě spolykalo syrové fazole a po výplachu žaludku zemřelo, lékaře stíhají* [online]. iDNES.cz, 2021-05-04, [cit. 2021-06-24]. Dostupné online.

Iné projekty
------------

CommonsWikidruhyWikislovník
* Spolupracuj na Commons Commons ponúka multimediálne súbory na tému **Fazuľa obyčajná**
* Spolupracuj na Wikidruhoch Wikidruhy ponúkajú informácie na tému **Fazuľa obyčajná**
* Spolupracuj na Wikislovníku Wikislovník ponúka heslo ****Fazuľa obyčajná****

Zdroj
-----

*Tento článok je čiastočný alebo úplný preklad článku Phaseolus vulgaris na anglickej Wikipédii.*